ຜູ້ພິພາກສາ ອາຟຣິກາໃຕ້ ສັ່ງໃຫ້ທ້າວ Pistorius ກວດ ສຸຂະພາບຈິດ (ວີດີໂອ/ສະໄລດ໌) 
ຜູ້ພິພາກສາອາຟຣິກາໃຕ້ ສັ່ງ​ໃຫ້ທ້າວ Oscar Pristorius ໄປກວດສຸຂະພາບຈິດ ເຮັດໃຫ້ການດຳເນີນຄະດີ ຂອງຜູ້ກ່ຽວ ຕ້ອງໄດ້ຍຸດຕິລົງ ເປັນການຊົ່ວຄາວ.
ຜູ້ພິພາກສາອາຟຣິກາໃຕ້ໄດ້ສັ່ງໃຫ້ນັກແລ່ນ Oscar Pristorius ໄປກວດສອບເບິ່ງສຸຂະພາບຈິດ ເຮັດໃຫ້ການດຳເນີນຄະດີ ໃນຂໍ້ຫາທີ່ວ່າຜູ້ກ່ຽວໄດ້ສັງຫານຜູ້ສາວ ທີ່ເຮືອນຂອງລາວ ໃນປີກາຍນີ້ ຕ້ອງໄດ້ຍຸດຕິລົງຊົ່ວຄາວ ຜູ້ພິພາກສາ Thokozile Masipa ໄດ້ປະກາດຄຳຕັດສິນຂອງ ທ່ານນາງ ໃນວັນພຸດມື້ນີ້ ລຸນຫລັງທີ່ໄດ້ມີການໃຫ້ການໃນອາທິດນີ້ ທີ່ກ່າວວ່າ ທ້າວ Pristorius ເປັນໂຣກປະສາດ ກັງວົນທີ່ພາໃຫ້ຜູ້ກ່ຽວມີຄວາມຢ້ານກົວແລະເປັນຫ່ວງ ເລື່ອງນັ້ນ ເລື່ອງນີ້ສະເໝີ ຜູ້ພິພາກສາ Masipa ເວົ້າວ່າ “ຜົນຈາກຫລັກຖານກໍຄືວ່າ ໄດ້ພາໃຫ້ມີຄວາມສົງໄສ ບໍ່ແນ່ໃຈວ່າ ການກ່າວຫານີ້ບາງທີອາດພາໃຫ້ມີການຕໍ່ສູ້ຂອງຈຳເລີຍອີກອັນນຶ່ງທີ່ ພົວພັນກ່ຽວກັບ ຄວາມຮັບຜິດຊອບຕໍ່ຄວາມຜິດຂອງລາວ ນອກນັ້ນຍັງມີຄວາມເປັນໄປໄດ້ວ່າ ມັນອາດຈະເປັນຄວາມຮັບຜິດຊອບກ່ຽວກັບເລື່ອງ ຄວາມຜິດທີ່ຫລຸດລົງ ” ໄອຍະການ Gerrie Nel ເປັນຜູ້ຮ້ອງຂໍໃຫ້ມີການກວດສອບດັ່ງກ່າວ ທ່ານເວົ້າວ່າ ທ່ານ ບໍ່ຢາກໃຫ້ທ້າວ Pristorius ໃຊ້ສະຖານະພາບແບບນີ້ ເພື່ອເປັນພື້ນຖານໃນການທີ່ຈະ ຂໍອຸທອນຕໍ່ສານ ໃນອະນາຄົດຂ້າງໜ້າ ຜູ້ພິພາກສາ Masipa ກ່າວໃນວັນພຸດມື້ນີ້ວ່າ ການໄປກວດສອບດັ່ງກ່າວນີ້ແມ່ນເພື່ອ ໃຫ້ ເປັນທີ່ແນ່ໃຈວ່າ ທ້າວ Pristorius ໄດ້ຮັບການດຳເນີນຄະດີທີ່ເປັນທຳແລະຜູ້ກ່ຽວ ອາດຈະໄດ້ຮັບການຊັ່ງຊາຕີລາຄາແບບພວກຄົນເຈັບທີ່ບໍ່ຕ້ອງນອນປະຈຳຢູ່ທີ່ໂຮງໝໍ ທ່ານນາງຈະໃຫ້ລາຍລະອຽດເພີ້ມຕື່ມ ກ່ຽວກັບຄຳສັ່ງຂອງສານ ເວລາສານເປີດຄືນອີກ ໃນວັນອັງຄານໜ້າ